Premierul Scoției, Humza Yousaf, a demisionat din funcție, luni. Humza Yousaf nu a reuşit să obţină sprijin suficient pentru a supravieţui unor voturi de neîncredere aşteptate săptămâna aceasta.
Săptămâna trecută premierul Scoției a rupt acordul partidului său, SNP, cu Partidul Verzilor.
Humza Yousaf, în vârstă de 39 de ani, și-a anunțat demisia în cadrul unei conferințe de presă, susținută la Bute House (reşedinţa oficială a prim-ministrului scoaţian) din Edinburgh.
„După ce mi-am petrecut sfârşitul de săptămână reflectând asupra a ceea ce este cel mai bine pentru partidul meu, pentru guvern şi pentru ţara pe care o conduc, am ajuns la concluzia că repararea relaţiei noastre dincolo de diviziunea politică se poate face doar cu altcineva la cârmă’‘, a afirmat Humza Yousaf.
El a demisionar la patru zile după ce a pus capăt coaliţiei guvernamentale dintre Partidul Naţionalist Scoţian şi Verzi, din cauza unor dezacorduri privind politica de mediu a naţiunii. Verzii s-au opus, de asemenea, deciziei recente a guvernului de a suspenda prescrierea de blocante pentru pubertate tinerilor transsexuali.
Fără aliaţii săi Verzi, SNP, deşi dominant la Holyrood (Parlamentul scoţian), cu 63 de locuri din 129, s-a trezit în minoritate şi în căutarea unor noi parteneri, dar fără succes.
Humza Yousaf a fost ales lider al SNP în luna martie a anului 2023, în urma demisiei surprinzătoare a fostului prim-ministru Nicola Sturgeon, după nouă ani la putere.
Parlamentul are acum la dispoziţie 28 de zile pentru a găsi un nou premier.
SNP îşi pierde sprijinul popular după 17 ani în care a condus guvernul scoţian. La începutul acestei luni, firma de sondaje YouGov a precizat că, pentru prima dată în ultimul deceniu, Partidul Laburist a depăşit SNP în intenţiile de vot pentru alegerile de la Westminster